## L’Institut Valencià de Cultura, CaixaBank i la Federació de Societats Musicals de la Comunitat Valenciana impulsen un concert solidari en homenatge a les víctimes i voluntaris de la riuada

*** El recital reunirà 65 intèrprets vinculats als cossos de seguretat, sanitat, emergències i voluntariat que van viure en primera persona l’emergència
* El concert tindrà lloc en el Teatre Astoria de Chiva el dissabte 18 d’octubre, a les 12:00 hores**

L’Institut Valencià de Cultura, en col·laboració amb CaixaBank, a través del programa ‘CaixaBank escolta València’; i la Federació de Societats Musicals de la Comunitat Valenciana (FSMCV) organitzen un concert extraordinari per a retre homenatge a les víctimes, damnificats i a tots els professionals i voluntaris que van exercir un paper crucial durant la catàstrofe que va assolar València el passat 29 d’octubre de 2024.

El concert tindrà lloc el dissabte 18 d’octubre, a les 12:00 hores, en el Teatre Astoria de Chiva. Esta iniciativa reunirà sobre l’escenari una banda simfònica singular integrada per 65 intèrprets que van viure en primera persona l’emergència.

Entre ells es troben fisioterapeutes, tècnics/tècniques en emergències sanitàries, infermers/eres, metges/metgesses, personal de les Forces Armades, policies locals, agents de la Policia Nacional, membres de la Guàrdia Civil, coordinadors/ores de servicis en residències de la tercera edat, tècnics d’emergències i protecció civil, personal de Creu Roja, militars, voluntaris i també persones damnificades per la riuada.

El concert, dirigit per Hugo Chinesta, inclourà l’estrena absoluta del pasdoble *Espíritu solidario*, compost pel mateix mestre en homenatge als qui van actuar amb entrega i compromís durant la catàstrofe.

El repertori, amb un marcat accent valencià, arreplegarà obres de compositors com Ferrer Ferran, Manuel Palau, Manuel Penella, José Serrano o José Padilla, amb la col·laboració del tenor Juan Ledesma com a solista convidat.

L’entrada és lliure fins que es complete l’aforament i es manté actiu el codi bizum per a rebre donacions a societats musicals afectades per la riuada: 10542.

Prèviament al concert s’han fet assajos i jornades de convivència amb els músics en l’Alqueria Julià – Casa de la Música, seu de l’FSMCV.

**‘CaixaBank escolta València’**

‘CaixaBank escolta València’ és una iniciativa posada en marxa en 2014 per CaixaBank, en col·laboració amb l’Institut Valencià de Cultura i la Federació de Societats Musicals de la Comunitat Valenciana, dirigida a donar suport a les societats musicals valencianes i promoure l’activitat musical i educativa en el territori.

Entre les línies d’este projecte es troben la convocatòria anual de beques per a estudiants de les escoles de música; els concursos, festivals i cicles de concerts d’orquestres de la Comunitat Valenciana; el projecte de recuperació de patrimoni ‘Música a la llum’, i l’Alqueria Julià – Casa de la Música, rehabilitada per CaixaBank, i que alberga des de finals de 2020 la seu de l’FSMCV.

Després de la catàstrofe del 29 d’octubre de 2024, l’entitat financera va destinar 100.000 euros d’este programa a la recuperació de societats musicals afectades.

Fecha: 14/10/2025